钦定古今图书集成/理学汇编/学行典/第145卷 > 易经 > 《乾卦》
## 钦定古今图书集成/理学汇编/学行典/第145卷 > 易经 > 《乾卦》

“圣人作而万物睹，本乎天者亲上，本乎地者亲下”，则
各从其类也。

〈本义〉作，起也。物，犹人也。睹，释《利见》之意也。“本乎天”者，谓动物，“本乎地”者谓植物，物各从其类。“圣人”，人类之首也，故兴起于上，则人皆见之。〈大全〉朱子曰：“圣人作便是飞龙在天，万物睹便是人见之。”　临川吴氏曰：“圣人与人同类，故作于上而万物咸睹之。以动植之亲上亲下，喻利见者之亲圣人亦然。”　双湖胡氏曰：“夫子之赞乾九五如此，后乎有若之赞夫子曰‘麒麟之于走兽，凤凰之于飞鸟，泰山之于丘垤，河海之于行潦，类也；圣人之于民，亦类也。正相似’。”

又

其唯圣人乎！“知进退存亡而不失其正”者，其唯圣人
乎！

〈大全〉《朱子》曰：“人处大运中，无一时闲吉凶悔吝，一息不曾停，如大轮一般，一恁衮将去。圣人只随他恁地去看道理如何，这里则将这道理处之，那里则将那道理处之。”